“O‘zbekistonda paxta terimiga majburiy jalb etish holati 4 foiz” — Xalqaro mehnat tashkiloti

Bandlik va mehnat munosabatlari vazirligi Davlat mehnat inspeksiyasi boshlig‘i Qudratilla Odinayev AOKAda o‘tkazilgan brifingda Xalqaro mehnat tashkilotining (XMT) “Uchinchi tomon monitoringi” loyihasi tomonidan 2020-yilgi paxta terimi mavsumida bolalar mehnat va majburiy mehnat holatlarini aniqlash bo‘yicha o‘tkazilgan monitoring natijalari haqida ma’lumot berildi.

Ma’lum qilinishicha, tashkilot ekspertlari O‘zbekiston 2020-yilda ham paxta yig‘im-terimi davomida tizimli bolalar mehnatidan umuman foydalanmaganligi to‘g‘risidagi xulosalarida qat’iy qolganligi, majburiy mehnatning butunlay bartaraf etilishida sezilarli natijalarga erishilganligi, fuqarolarni majburiy tarzda tizimli jalb etish holatlari kuzatilmagani qayd etgan.
Hisobotda 2020-yilda paxta terimiga majburiy jalb etish holatlari 2019-yilga nisbatan 33 foizga kamaygani va 4 foizni tashkil etgani keltirilgan.
Terilgan paxta uchun to‘lov miqdorlarining oshirilishi, mehnat va dam olish sharoitlarining sezilarli darajada yaxshilanganligi, shu bilan birga bu borada hukumat va jamoatchilik tomonidan ham doimiy nazorat olib borilgani hisobotda alohida ta’kidlangan.
 “O‘zbekiston uchun yaxshi imkoniyat” — Forbes Xitoy paxtasiga qarshi sanksiyalar haqida
Avvalroq Cotton Campaign xalqaro koalitsiyasi o‘zining rasmiy veb-saytida “O‘zbek paxtachiligida o‘zgarayotgan manzara” sarlavhali maqola chop etib, O‘zbekiston 2020-yilgi paxta terimida majburiy mehnatga barham berishda “sezilarli yutuqlar”ga erishganini ma’lum qilgandi.
Ma’lumot uchun, uzoq yillar davomida paxta terimi mavsumida bolalar va majburiy mehnatdan foydalanilgani bois O‘zbekiston paxtasi xalqaro jamoatchilik tomonidan “qora ro‘yxatlar”ga kiritilgan, yetakchi ishlab chiqaruvchilar O‘zbekiston paxtasini boykot qilgan edi. Xalqaro mehnat tashkilotining Vashingtondagi ofisi direktori Kevin Kassidi esa o‘zbek paxtasi boykotini asossiz deb e’lon qilgandi.
2019-yilning 4-fevralida o‘sha vaqtda bosh vazir o‘rinbosari bo‘lgan Tanzila Norboyeva boshchiligidagi delegatsiyaning Vashingtonga ishchi tashrifida Cotton Campaign to‘qimachilik mahsulotlariga qarshi boykotni bekor qilish bo‘yicha rejasini taqdim etgan edi.
Cotton Campaign xalqaro koalitsiyasi vakillari 27-yanvar–6-fevral kunlari O‘zbekistonda ishchi tashrif bilan bo‘lgan edi. Ular bilan bo‘lib o‘tgan uchrashuvda ishtirok etgan investitsiyalar va tashqi savdo vaziri Sardor Umurzoqov O‘zbekiston to‘qimachilik sanoatini boykot qilishdan foyda yo‘q, deb aytgandi.